CPF จัดมหกรรม “คาราวานซีพีเอฟ”หวังประหยัดค่าอาหารแก่ชาวไทย
CPF เดินหน้าส่งเสริมการเข้าถึงอาหารคุณภาพดี ในราคาย่อมเยา นำทัพอาหารปลอดภัยและสินค้าคุณภาพมาตรฐานกว่า 200 รายการ ไปจำหน่ายแก่พี่น้องชาวนครราชสีมา 
29 ธ.ค. 2559


นายอดิศร์ กฤษณวงศ์ รองกรรมการผู้จัดการอาวุโส บริษัท เจริญโภคภัณฑ์อาหาร จำกัด (มาหชน) หรือ CPF เปิดเผยว่า ในฐานะที่ซีพีเอฟเป็นผู้นำด้านเกษตรอุตสาหกรรมและอาหาร ที่มีนโยบายในการสร้างการเข้าถึงอาหารปลอดภัยสู่ผู้บริโภคอย่างต่อเนื่อง จึงจัดมหกรรม “คาราวานซีพีเอฟ” ทั่วประเทศอย่างต่อเนื่องตั้งแต่ปี 2551 เพื่อเป็นอีกหนึ่งช่องทางที่จะส่งมอบอาหารปลอดภัยในราคาประหยัดให้กับพี่น้องประชาชนไทย ทั้งยังเป็นการช่วยลดค่าครองชีพตามนโยบายของรัฐบาล ตลอดจนตอบสนองความต้องการด้านอาหารมาตรฐานปลอดภัยของผู้บริโภค ล่าสุดได้ร่วมกับจังหวัดนครราชสีมา จัดโครงการ โครงการ “จังหวัดนครราชสีมา ร่วมกับซีพีเอฟ ลดค่าครองชีพประชาชน” โดยนำสินค้าคุณภาพดีจากเครือซีพี-ซีพีเอฟ ในราคาพิเศษสุด มากกว่า 200 รายการ ไปจัดจำหน่าย พร้อมกิจกรรมอื่นๆมากมาย
“ซีพีเอฟมุ่งหวังสร้างความสุขไปพร้อมๆกับการลดภาระค่าครองชีพแก่พี่น้องประชาชน โดยดำเนินโครงการอย่างต่อเนื่องเป็นปีที่ 8 ครั้งนี้นอกจากจะได้ส่งมอบอาหารที่มีประโยชน์ สะอาด ปลอดภัย ถึงมือผู้บริโภคชาวนครราชสีมาแล้ว ภายในงานยังจัดกิจกรรมแสดงดนตรีบทเพลงเทิดพระเกียรติเพื่อน้อมรำลึกในพระมหากรุณาธิคุณของพระบาทสมเด็จพระปรมินทรมหาภูมิพลอดุลยเดช” นายอดิศร์ กล่าว
ทั้งนี้ คาราวานซีพีเอฟ นำสินค้าอาหารมาตรฐานปลอดภัย ตลอดจนสินค้าอุปโภค-บริโภคคุณภาพดีกว่า 200 รายการ อาทิ เกี๊ยวกุ้ง กุ้งสดแช่แข็ง ผลิตภัณฑ์กลุ่มไส้กรอก กลุ่มอาหารทานเล่น อาหารพร้อมทาน และอาหารเพื่อสุขภาพ รวมถึงบูธสินค้าของดีประจำจังหวัด อาทิ สินค้าโอทอป และร้านค้าชุมชน ไปจัดจำหน่าย ระหว่างวันที่ 14-17 ธันวาคม 2559 ระหว่างเวลา 10.00-21.00 น. ที่ลานหน้าศาลากลางจังหวัดนครราชสีมา และจัดการแข่งขันมวยสากลป้องกันตำแหน่งแชมป์โลกรุ่นมินิมัมเวต ของสมาคมมวยโลก (WBA) ระหว่างแชมป์โลกชาวไทย น็อคเอาท์ ซีพี เฟรชมาร์ท กับผู้ท้าชิงชาวญี่ปุ่น ชิน โอโนะ และวันเฮง ไก่ย่างห้าดาวยิม แชมป์โลกรุ่นเดียวกันของสภามวยโลก (WBC) กับ ไซเลม ซีรังค์ นักชกชาวอินโดนีเซีย พร้อมมวยสากลพิเศษอีก 3 คู่ ในพิธีเปิดงานวันที่ 14 ธันวาคม จัดให้ชมฟรีตลอดงาน